PTT ปักหมุดขยายสถานีบริการในอาเซียน
PTT ปักหมุดขยายธุรกิจอาเซียน ตั้งเป้าขยายสถานีบริการในกัมพูชาเป็น 90 แห่ง ในปี
13 ต.ค. 2559

นายอรรถพล ฤกษ์พิบูลย์ รองกรรมการผู้จัดการใหญ่หน่วยธุรกิจน้ำมัน บริษัท ปตท. จำกัด (มหาชน) หรือ PTT เปิดเผยว่า ปตท. มีนโยบายขยายการลงทุนในต่างประเทศ โดยเฉพาะกลุ่มประเทศเพื่อนบ้านในอาเซียน ซึ่งถือเป็นตลาดที่มีศักยภาพและมีการเติบโตทางเศรษฐกิจสูง โดยประเทศกัมพูชาเป็นอีกประเทศที่มีการเจริญเติบโตอย่างต่อเนื่อง และปตท. มีแผนขยายจำนวนสถานีบริการในกัมพูชาจากปัจจุบัน 28 แห่งเป็น 90 แห่งภายในปี 63
ขณะที่ สถานีบริการน้ำมัน ปตท.ในประเทศอาเซียนในปัจจุบันนั้นมีรวมทั้งสิ้น 170 แห่ง ประกอบด้วย ลาว (29 แห่ง)  กัมพูชา (28 แห่งซึ่งอยู่ในเสียมราฐ 4 แห่ง โดย 2 แห่งบริหารโดย ปตท. และ 2 แห่งบริหารโดยดีลเลอร์)  เมียนมา (8 แห่ง) และ ฟิลิปปินส์ (105 แห่ง) และมีแผนจะขยายเป็น 500 แห่งภายในปี 63
สำหรับสถานีบริการน้ำมัน ปตท. เสียมราฐ สาขาอัปสรา ประเทศกัมพูชานั้น เป็นสถานีบริการน้ำมันแบบครบวงจรในรูปแบบ Platinum ตามแนวคิด PTT Life Station บนพื้นที่กว่า 3,900 ตารางเมตร  เพื่ออำนวยความสะดวก ชาวกัมพูชา ชาวต่างชาติ รวมถึงชาวไทยที่เดินทางไปท่องเที่ยวหรือทำธุรกิจ ด้วยสินค้าและบริการที่มีคุณภาพได้มาตรฐาน  ซึ่ง“ปึงหงี่เชียง” “หมูปิ้งเพียวกริลพอร์ก” “ไก่ย่างห้าดาว” และ “แบล็คแคนยอน” ล้วนเป็นร้านแบรนด์ไทยที่ให้บริการภายในสถานีบริการน้ำมัน ปตท.เสียมราฐ นอกเหนือไปจากกาแฟอเมซอน ซึ่งเป็นอีกแบรนด์ไทยภายใต้การบริหารงานของ ปตท.ที่ได้รับความนิยมในต่างแดน ทั้งนี้ สินค้าแบรนด์เอกชนไทยที่เปิดให้บริการภายในสถานีบริการน้ำมัน ปตท.ในประเทศกัมพูชานั้นมีรวมทั้งสิ้น 9 ราย
ทั้งนี้ การขยายธุรกิจค้าปลีกน้ำมัน และธุรกิจที่เกี่ยวเนื่องของ ปตท.นั้น เป็นไปตามแนวนโยบายรัฐบาลในการสนับสนุนธุรกิจขนาดกลางและขนาดย่อม หรือ เอสเอ็มอี ของไทยให้มีช่องทางขยายสู่ตลาดต่างประเทศ โดยอาศัยการเปิดตลาดควบคู่ไปกับแบรนด์ ปตท. ซึ่งเป็นแบรนด์สถานีบริการน้ำมันไทยที่เริ่มได้รับความนิยมในตลาดอาเซียน
สำหรับ การขยายธุรกิจในต่างประเทศนั้น ปตท.ได้เปิดโอกาสให้นักลงทุนในท้องถิ่นเป็นดีลเลอร์ธุรกิจสถานีบริการน้ำมันภายใต้มาตรฐานแบรนด์ ปตท.ที่ได้รับการยอมรับในระดับสากล ซึ่งเป็นการสะท้อนถึงปรัชญาการขยายธุรกิจน้ำมันของ ปตท.ในอาเซียนที่ส่งเสริมให้ภาคธุรกิจในท้องถิ่นเติบโตไปด้วยกัน 
ในขณะเดียวกันก็ให้ความสำคัญกับการพัฒนาชุมชน สังคม และสิ่งแวดล้อมของคนในพื้นที่ผ่านโครงการต่างๆ อาทิ กิจกรรม PTT Seeding the Future ซึ่งจัดทำขึ้นเพื่อพี่น้องชาวกัมพูชา ประกอบด้วยการมอบทุนการศึกษาและอุปกรณ์การศึกษาให้กับเยาวชน และการนำเยาวชนกัมพูชาเดินทางมาทัศนศึกษาในประเทศไทย เพื่อเสริมประสบการณ์และพัฒนาศักยภาพ เป็นต้น อีกทั้งยังได้มอบกรวยยางจราจรให้หน่วยงานในพื้นที่ และจัดการอบรมขับขี่อย่างปลอดภัย เพื่อสนับสนุนให้ชาวกัมพูชามีความปลอดภัยในการใช้รถใช้ถนนอีกด้วย
นอกจากนี้ ปตท.ขยายธุรกิจในต่างแดนเพื่อตอบสนองพันธกิจด้านการสร้างความมั่นคงด้านพลังงานให้แก่ประเทศผ่านโครงการต่างๆ อาทิ โครงการลงทุนขุดเจาะสำรวจปิโตรเลียม การดำเนินธุรกิจเทรดดิ้งในการจัดหาเชื้อเพลิงให้ประเทศ  และ การลงทุนธุรกิจไฟฟ้าเพื่อแสวงหาพลังงานไฟฟ้าให้เพียงพอต่อความต้องการของไทย เป็นต้น
รวมทั้ง ในส่วนของการขยายการลงทุนธุรกิจน้ำมันในต่างประเทศนั้น ปตท.ได้ยึดแนวทางการดำเนินธุรกิจที่สำคัญ คือ 1.สร้างแบรนด์ ปตท.ในฐานะแบรนด์ไทยที่ได้รับการยอมรับในคุณภาพสินค้าระดับมาตราฐาน อันจะส่งผลดีต่อแบรนด์ไทยอื่นๆที่จะตามมา  2.สร้างรูปแบบการลงทุนที่เปิดโอกาสให้เอสเอ็มอีสามารถเข้ามามีส่วนร่วมเติบโตไปด้วยกัน และ 3.สร้างภาพลักษณ์ของการเป็นองค์กรไทยที่ดีในด้านการดูแลชุมชน สังคม และสิ่งแวดล้อมในทุกที่ที่ ปตท.เข้าไป อันเป็นการสนับสนุนภาพลักษณ์ที่ดีของนักลงทุนไทยอื่นๆในสายตาของต่างชาติอีกทางหนึ่งด้วย